Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Κατ' αρχάς επιτρέψτε μου να ανακοινώσω το δελτίο των επικαίρων ερωτήσεων της Πέμπτης 5 Δεκεμβρίου 2019. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 276/2-12-2019 επίκαιρη ερώτηση της Βουλευτού Καρδίτσας της Νέας Δημοκρατίας κ. Ασημίνας Σκόνδρα προς τον Υπουργό Εργασίας και Κοινωνικών Υποθέσεων, με θέμα: «Σοβαρή δυσλειτουργία λόγω υποστελέχωσης των υπηρεσιών του ΕΦΚΑ αγροτών Θεσσαλίας». 2. Η με αριθμό 270/2-12-2019 επίκαιρη ερώτηση του Βουλευτή Πρέβεζας του Συνασπισμού Ριζοσπαστικής Αριστεράς κ. Κωνσταντίνου Μπάρκα προς τον Υπουργό Εργασίας και Κοινωνικών Υποθέσεων, με θέμα: «Παράταση των Κοινωφελών Προγραμμάτων». 3. Η με αριθμό 265/27-11-2019 επίκαιρη ερώτηση του Βουλευτή Επικρατείας του Κινήματος Αλλαγής κ. Γεωργίου Καμίνη προς τον Υπουργό Εσωτερικών, με θέμα: «Στελέχωση δημοσίων οργανισμών με αξιοκρατικά κριτήρια». 4. Η με αριθμό 283/3-12-2019 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς τον Υπουργό Εσωτερικών, με θέμα: «Άμεση αποκατάσταση των ζημιών που προκλήθηκαν από τις καταστροφικές πλημμύρες στο Νομό Χανίων, στήριξη και αποζημίωση των πληγέντων». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 271/2-12-2019 επίκαιρη ερώτηση του Βουλευτή Εύβοιας του Συνασπισμού Ριζοσπαστικής Αριστεράς κ. Ευάγγελου Αποστόλου προς τον Υπουργό Εργασίας και Κοινωνικών Υποθέσεων, με θέμα: «Παράταση της απασχόλησης μέσω των προγραμμάτων κοινωφελούς χαρακτήρα στην προστασία των δασικών οικοσυστημάτων της χώρας». 2. Η με αριθμό 266/28-11-2019 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Υπάρχει τελικά τιτλοποίηση και πώληση ληξιπρόθεσμων οφειλών του Κέντρου Είσπραξης Ασφαλιστικών Οφειλών (ΚΕΑΟ);». 3. Η με αριθμό 284/3-12-2019 επίκαιρη ερώτηση της Βουλευτού Β΄ Πειραιά του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Εργασίας και Κοινωνικών Υποθέσεων, με θέμα: «Τους εργαζόμενους στο πρόγραμμα κοινωφελούς εργασίας στη δασοπροστασία». 4. Η με αριθμό 273/2-12-2019 επίκαιρη ερώτηση του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, με θέμα: « Δημόσια Αγροτική Γη: Τεράστιες οι δυνατότητες για τη στήριξη των νέων αγροτών και των επαγγελματιών αγροτών, αλλά το Υπουργείο Αγροτικής Ανάπτυξης και Τροφίμων (ΥΠΑΑΤ) κωφεύει». 5. Η με αριθμό 267/28-11-2019 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Στον αέρα οι εργαζόμενοι στο πρόγραμμα κοινωφελούς χαρακτήρα για την αντιπυρική προστασία των δασικών οικοσυστημάτων της χώρας». Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής των άρθρων και του συνόλου του σχεδίου νόμου του Υπουργείου Εργασίας και Κοινωνικών Υποθέσεων: «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Σερβίας στον Τομέα της Κοινωνικής Ασφάλισης και του Διοικητικού Κανονισμού Εφαρμογής της». Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας. Συμφωνεί το Σώμα;
Το Σώμα συνεφώνησε. Υπέρ έχει ψηφίσει η Νέα Δημοκρατία, ο ΣΥΡΙΖΑ και το Κίνημα Αλλαγής. Επιφύλαξη είχε το Κομμουνιστικό Κόμμα Ελλάδας. Κύριε Κατσώτη, έχετε τον λόγο για πέντε λεπτά.
Ευχαριστώ, κύριε Πρόεδρε. Με αφορμή την κύρωση της συμφωνίας στον τομέα της κοινωνικής ασφάλισης μεταξύ της Ελληνικής Δημοκρατίας και της Δημοκρατίας της Σερβίας θέλουμε να σημειώσουμε την εκμετάλλευση που δέχονται οι εργαζόμενοι στα εργασιακά και ασφαλιστικά δικαιώματα και ιδιαίτερα οι μετανάστες, είτε στη χώρα μας είτε σε άλλη χώρα οι Έλληνες μετανάστες. Η μετανάστευση έχει πάρει μεγάλες διαστάσεις. Όπως είπαμε, και στην Ευρώπη έχει φτάσει στο ζενίθ. Δέχονται τη μεγαλύτερη βαρβαρότητα του συστήματος όλοι οι εργαζόμενοι που έχουν μεταναστεύσει από τις χώρες τους. Βέβαια, μπορεί κανείς να πει «όχι» σε μια διακρατική συμφωνία για τη μεταφορά των ασφαλιστικών δικαιωμάτων; Βεβαίως, και δεν μπορεί να πει «όχι». Όμως, ποια δικαιώματα θα μεταφερθούν; Ποιο είναι νομοθετικό πλαίσιο για τα εργασιακά δικαιώματα τα οποία γεννούν τα ασφαλιστικά δικαιώματα; Η απλήρωτη δουλειά, η αδήλωτη εργασία, οι μισθοί πεινάς, η ευελιξία, η μερική απασχόληση εκ περιτροπής, όλα αυτά είναι που συνθέτουν την εργασιακή γαλέρα. Πόσοι είναι αυτοί που στον εργασιακό τους βίο, με αυτό το πλαίσιο, μπορούν να τεκμηριώσουν τα ασφαλιστικά τους δικαιώματα και ποια; Άρα, λοιπόν, για να έχει αξία αυτή η διακρατική συμφωνία θα πρέπει να δούμε τι αντιμετωπίζουν αυτοί οι εργαζόμενοι, τι τους βασανίζει. Κατ' αρχάς, δεν έχουν ίσα εργασιακά δικαιώματα με την ανοχή όλων των κυβερνήσεων. Δεν απολαμβάνουν έστω αυτά τα εργασιακά δικαιώματα που έχουν απομείνει από τις ανατροπές στην περίοδο της κρίσης με τα τρία μνημόνια και τους εκατοντάδες εφαρμοστικούς νόμους, που συνεχίζουν να ανατρέπονται και να υπηρετηθεί η καπιταλιστική ανάπτυξη, δηλαδή η κερδοφορία των επιχειρήσεων. Η Κυβέρνηση υλοποιεί τη στρατηγική της, η οποία θεωρεί τα εργασιακά και ασφαλιστικά δικαιώματα εμπόδιο στην κερδοφορία των επιχειρηματικών ομίλων. Και με τα μέτρα που παίρνει τα βάζει απέναντι. Τα χαρακτηρίζει παθογένειες και τα ακυρώνει στην πράξη με την ανοχή στην εργοδοτική αυθαιρεσία ή τα καταργεί με το νομοθετικό πλαίσιο που ψηφίζει. Τα εργασιακά δικαιώματα χτίζουν τα ασφαλιστικά δικαιώματα, τα οποία με την κύρωση της σύμβασης θα μπορούν να μεταφερθούν στη χώρα προέλευσης των μεταναστών, εν προκειμένω στη Σερβία και στην Ελλάδα. Το ασφαλιστικό έχει υποστεί μεγάλες ανατροπές. Τι θα μεταφέρει αλήθεια ο Σέρβος εργαζόμενος στην πατρίδα του; Θα μεταφέρει ό,τι απέμεινε από τον νόμο του ΣΥΡΙΖΑ, τον νόμο Κατρούγκαλου όπως έχει ονομαστεί, και από ό,τι απομείνει από τη νέα σφοδρή επίθεση που ετοιμάζει η Κυβέρνηση της Νέας Δημοκρατίας με τον νόμο Βρούτση, συνεχίζοντας, όπως είπα και στην επιτροπή, να υλοποιεί τον νόμο Λοβέρδου, τον νόμο Κατρούγκαλου και όλα αυτά τα αντιασφαλιστικά μέτρα που έχουν παρθεί στο παρελθόν. Ετοιμάζει η Κυβέρνηση της Νέας Δημοκρατίας στην οριστική κατάργηση του κοινωνικού χαρακτήρα της ασφάλισης, την ιδιωτικοποίηση όχι μόνο της επικουρικής, αλλά και της λεγόμενης ανταποδοτικής. Μετατρέπει την ασφάλιση από κοινωνική σε ατομική υπόθεση. Ο κ. Μηταράκης στο συνέδριο των ιδιωτικών ασφαλιστικών εταιρειών έκανε πρόσκληση στους επιχειρηματίες της ασφάλισης να γευματίσουν τα 100 δισεκατομμύρια της επικουρικής ασφάλισης. Οι εισφορές των εργαζομένων γίνονται πεδίο κερδοφορίας των εμπόρων της ασφάλισης. Οι εργαζόμενοι θα ξέρουν τι εισφορές θα δίνουν, όμως, δεν θα ξέρουν τι θα πάρουν πίσω. Οι εισφορές θα παίζονται στον τζόγο και οι ασφαλισμένοι θα είναι επενδυτές σε χαμηλού, μεσαίου και υψηλού ρίσκου επενδύσεις. Ο εργαζόμενος θα παρακολουθεί την απόδοση και τι μπορεί να μεταφέρει ως δικαίωμα στην πατρίδα του. Ο εργαζόμενος, Έλληνας ή μετανάστης, θα έχει την ελευθερία επιλογής, όπως αρέσκεται να προβάλλει ο Υπουργός Εργασίας, να αρκεστεί στη λεγόμενη «εθνική» σύνταξη των 360 ευρώ, που προς το παρόν είναι τόσο, και μόνο αυτή έχει την εγγύηση του κράτους, ή να αποδεχθεί την πλήρη ιδιωτικοποίηση της επικουρικής ασφάλισης, της επικουρικής σύνταξης, και όπως δηλώνουν και της ανταποδοτικής, που θα ακολουθήσει, για τις οποίες δεν θα έχουν καμμία εγγύηση από το κράτος. Οι εισφορές θα επενδύονται και θα ρισκάρεται η αξιοπρέπεια στα γηρατειά αλλά και η ασφάλιση του εργαζόμενου και της οικογένειάς του για την υγεία, την περίθαλψη, την πρόνοια, στα διάφορα χρηματιστηριακά προϊόντα και μετοχές. Αλήθεια, μπορεί ένας εργαζόμενος που ο μισθός του είναι 500 ευρώ να πληρώνει το συμβόλαιό του και άλλα για την οικογένειά του στην ιδιωτική ασφάλιση; Ποιον ατομικό κουμπάρα, μελλοντικά, θα μεταφέρει ο εργαζόμενος στη Σερβία ή στην Ελλάδα; Με βάση τον νόμο που υπάρχει στη χώρα - λέει η σύμβαση - χρειάζεται να ξέρουν και οι Σέρβοι εργαζόμενοι τι θα μεταφερθεί στην πατρίδα τους, όταν θα επαναπατριστούν, από αυτά τα δικαιώματα που έχουν εδώ στη χώρα μας. Λέει ο Υπουργός Εργασίας στην επιτροπή ότι αυτός που θα μεταφέρει δικαιώματα από την Ελλάδα προς τη Σερβία θα είναι σε καλύτερη θέση από αυτόν που θα έχει μόνο δικαιώματα στη Σερβία, γιατί το ασφαλιστικό μας σύστημα λέει ότι είναι καλύτερο. Τι μας λέει δηλαδή; Ότι υπάρχουν και χειρότερα, γι' αυτό μη διαμαρτύρεστε. Δηλαδή, έχει λογική του μικρότερου κακού. Ως ΚΚΕ δεν θα μπούμε εμπόδιο στο να μεταφερθούν τα όποια δικαιώματά τους. Έχουμε αγωνιστεί για τη μεταφορά ασφαλιστικών δικαιωμάτων Ελλήνων και μεταναστών. Θέλουμε να μπούμε εμπόδιο στην αντιασφαλιστική επίθεση που οργανώνει η Κυβέρνηση, με βάση τον νόμο Κατρούγκαλου, που αυτόν έρχεται να υλοποιήσει με τις νομικές διορθώσεις, για να είναι σύννομες με βάση την απόφαση του Συμβουλίου της Επικρατείας και την παραπέρα ολοκλήρωση των όρων λειτουργίας των τριών πυλώνων, δηλαδή, του μοντέλου Πινοσέτ. Αυτή είναι η στρατηγική της Ευρωπαϊκής Ένωσης για την κοινωνική ασφάλιση και αυτό υλοποιεί και η Κυβέρνηση εδώ, ένα πανευρωπαϊκό προϊόν, ιδιωτικό, που όποιος θα έχει θα πληρώνει, όποιος δεν θα έχει θα πεθαίνει στα σκαλιά του νοσοκομείου, όπως γίνεται στις ΗΠΑ, και θα δουλεύει ως τον τάφο. Χιλιάδες εργαζόμενοι, συνταξιούχοι, αυτοαπασχολούμενοι, αγρότες, νέοι και νέες σε πολλές πόλεις διαδήλωσαν το προηγούμενο Σάββατο ενάντια στις εξαγγελίες της Κυβέρνησης, ενάντια στο νέο έγκλημα στην ασφάλιση, διεκδικώντας αποκλειστικά δημόσια, υποχρεωτική κοινωνική ασφάλιση, με παροχές και συντάξεις που να καλύπτουν τις σύγχρονες ανάγκες. Ήταν χιλιάδες και δεν ήταν ομάδα όπως είπε ο κ. Μητσοτάκης στο συνέδριο της Νέας Δημοκρατίας, εξαγγέλλοντας απαγορεύσεις συγκεντρώσεων, διαμαρτυριών, διεκδικήσεων. Να ξέρετε, όπως είπαμε και στην επιτροπή, ότι λογαριάζετε χωρίς τον ξενοδόχο, αν νομίζετε ότι μπορεί να καταργηθεί το δικαίωμα στη διαδήλωση, το δικαίωμα στο συλλαλητήριο, στη συγκέντρωση. Αυτό, βεβαίως, δεν θα γίνει ό,τι νόμο κι αν κάνετε. Χιλιάδες κόσμος θα κατακλύζουν τις πλατείες της πόλης για να διαδηλώνουν και να διεκδικούν τα αιτήματά τους. Η ανασύνταξη του εργατικού κινήματος έρχεται. Αυτό έκαναν και προχθές, διεκδικούν κοινωνική ασφάλιση, διεκδικούν αυτός ο χαρακτήρας να μην ανατραπεί, στέκονται απέναντι σε αυτή την πολιτική που ακολουθεί η Κυβέρνηση, που προετοιμάζει ήδη - και τα λένε και ο κ. Βρούτσης και ο κ. Μηταράκης κάθε μέρα - τους εργαζόμενους για το νέο έγκλημα που επιχειρείται στην κοινωνική ασφάλιση, ικανοποιώντας έτσι ανάγκες του μεγάλου κεφαλαίου. Ψηφίζουμε «ναι» στην κύρωση της σύμβασης για τη μεταφορά των όποιων δικαιωμάτων έχουν απομείνει και γι' αυτούς τους εργαζόμενους.
Ευχαριστώ τον κ. Κατσώτη. Έχει επιφυλαχθεί και η Ελληνική Λύση. Θα μιλήσει η κ. Μαρία Αθανασίου.
Κύριε Πρόεδρε, κυρίες και κύριοι συνάδελφοι, έρχεται προς συζήτηση στην Ολομέλεια το σχέδιο νόμου της Κυβέρνησης για την Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Σερβίας στον τομέα της κοινωνικής ασφάλισης και του διοικητικού κανονισμού εφαρμογής της. Βέβαια, δεν κατανοούμε γιατί μία συμφωνία που υπογράφηκε το 2017 από την προηγούμενη κυβέρνηση έρχεται με τόση καθυστέρηση, σχεδόν μετά από δυόμισι χρόνια, για κύρωση στο ελληνικό Κοινοβούλιο. Ακόμα και η Σερβία κύρωσε την εν λόγω συμφωνία τον Ιούλιο του 2018. Χωρίς αμφιβολία η υπεράσπιση των ασφαλιστικών δικαιωμάτων των εργαζομένων είναι και πρέπει να είναι αποστολή κάθε κράτους δικαίου και φυσικά δεν βλέπουμε για ποιον λόγο μια συμφωνία που οδηγεί σε μία δίκαιη αντιμετώπιση της εργασίας και των δικαιωμάτων των πολιτών των δύο χωρών, όταν αυτά βρίσκονται στην έτερη χώρα του τόπου καταγωγής τους, θα ήταν επιζήμια για τους πολίτες αυτούς. Στην επιτροπή ακούστηκαν τοποθετήσεις περί επενδυτικής έκρηξης στη Σερβία από ελληνικές επιχειρήσεις και συνδυάστηκε το ενδεχόμενο αυτό με την αναγκαιότητα και τη χρησιμότητα μιας τέτοιας συμφωνίας για την Ελλάδα, δηλαδή ότι με την υπάρχουσα συμφωνία η ελληνική πολιτεία συμπεριφέρεται δικαίως στους Έλληνες που εργάζονται στη Σερβία. Ναι, φυσικά, αλλά πόσοι είναι αυτοί και ποιοι είναι; Η αλήθεια είναι ότι όσες επενδύσεις κι αν κάνει η Ελλάδα στη Σερβία η πλειονότητα των εργαζομένων θα είναι Σέρβοι, οι δε Έλληνες που βρίσκονται εκεί είναι σίγουρα είτε υψηλόβαθμα και καλοπληρωμένα στελέχη είτε αφεντικά οι ίδιοι. Εκτός κι αν πιστεύουν κάποιοι ότι οι Έλληνες θα πάνε μετανάστες και εργάτες στη Σερβία. Ο ίδιος ο Υπουργός στην επιτροπή δήλωσε ότι μεταξύ ενός Σέρβου ασφαλιζομένου στη Σερβία και ενός Σέρβου ασφαλιζομένου και στη Σερβία και στην Ελλάδα, ο δεύτερος είναι σαφώς σε καλύτερη θέση για να μην πω σε καλύτερη μοίρα. Άρα, συνάγεται αβίαστα το συμπέρασμα ότι μεταξύ ενός Έλληνα που είναι ασφαλισμένος εδώ και ενός πατριώτη μας στη Σερβία ο εδώ ασφαλιζόμενος Έλληνας είναι αυτονόητα σε καλύτερη θέση. Η παρούσα συμφωνία, κυρίες και κύριοι συνάδελφοι, κατά κύριο λόγο εξυπηρετεί και προστατεύει τους Σέρβους φίλους μας που εργάζονται στη χώρα μας και δεν έχουμε καμμία αντίρρηση επ' αυτού. Η παρούσα συμφωνία φαίνεται επίσης ότι σκοπεί στην καταπολέμηση της εισφοροδιαφυγής, της αδήλωτης εργασίας και πάνω από όλα της στυγνής εκμετάλλευσης στην Ελλάδα. Ούτε επ' αυτού έχουμε καμμία αντίρρηση φυσικά. Στην παρούσα συμφωνία περιέχονται διατάξεις για τη μεταφορά και αναγνώριση των χρόνων ασφαλίσεως από τη μία χώρα στην άλλη και γι' αυτό ακριβώς, προς ενίσχυση και προστασία έστω και ενός Έλληνα εργαζόμενου στη Σερβία, όχι μόνο δεν έχουμε αντίρρηση αλλά το επιδιώκουμε κιόλας, αφού είναι αποστολή μας, ως κόμμα να υπηρετούμε και να προστατεύουμε πρώτα τους Έλληνες. Ωστόσο, υπάρχουν κάποια θέματα τα οποία μας προβληματίζουν και τα θέτουμε τόσο στο Σώμα όσο και στην παρούσα Κυβέρνηση προς παρατήρηση. Στο άρθρο 14 παράγραφος 1 γίνεται λόγος για την ελάχιστη περίοδο ασφάλισης, που θα είναι μόνο δώδεκα μήνες, για τη θεμελίωση συνταξιοδοτικού δικαιώματος. Η εν λόγω περίοδος ίσως θα έπρεπε να εξεταστεί περαιτέρω εάν εξυπηρετεί. Στο άρθρο 16 γίνεται εκτενής αναφορά για την ανταποδοτική σύνταξη και τον τρόπο του υπολογισμού του θεωρητικού ποσού αναφοράς. Εκτιμούμε ότι η αποτελεσματικότητα του τρόπου αυτού, στον οποίο δεν είμαστε εξαρχής αντίθετοι, θα κριθεί στην πράξη. Αυτό όμως που περισσότερο δημιουργεί αίσθηση και μας προβληματίζει, τολμώ να πω, είναι η ειδική έκθεση του άρθρου 75 παράγραφος 3 του Συντάγματος, που συνοδεύει το παρόν σχέδιο νόμου και ειδικότερα, μας προβληματίζει το γεγονός ότι εξαρχής γίνεται λόγος για επιβάρυνση του ΕΦΚΑ, στις περιπτώσεις απόδοσης ασφαλιστικών παροχών μέσω της αρχής του συνυπολογισμού των περιόδων ασφάλισης ή και της διαμονής και στις δύο χώρες. Στις 15-11-2019 εμφανίζονται δύο χιλιάδες επτακόσιοι σαράντα εννέα ασφαλιζόμενοι στην Ελλάδα Σέρβοι, στο μέλλον όμως κανείς δεν δύναται να ξέρει ποιος θα είναι ο αριθμός των εργαζομένων που θα κάνουν χρήση αυτής της αρχής. Πρέπει, λοιπόν, να είμαστε προσεκτικοί στην εφαρμογή. Αν μη τι άλλο, το να υποχρεούται ο ΕΦΚΑ σε ασφαλιστική παροχή είναι λογικό και αναμενόμενο, αλλά το να αναγνωρίζεται επιβάρυνση αυτού εκ προοιμίου μάλλον είναι ένα θέμα, που όπως προανέφερα πρέπει να παρατηρηθεί. Κύριε Υπουργέ, υπερασπιζόμενος το ασφαλιστικό μας σύστημα αλλά και το ασφαλιστικό νομοσχέδιο που θα φέρετε προς ψήφιση, είπατε ότι στην Ελλάδα είναι καλύτερα από τη Σερβία και συμφωνούμε μαζί σας και επαυξάνουμε. Το ασφαλιστικό μας σύστημα είναι καλύτερο και από της Σερβίας και από άλλες βαλκανικές χώρες και χώρες της Αφρικής σίγουρα και η πατρίδα μας γενικώς είναι καλύτερη από πάρα πολλές χώρες, στα ανθρώπινα δικαιώματα, στην ελευθερία, στην υγεία, στη φιλοξενία αλλά και στην ανοχή. Και ενώ θα έπρεπε να είναι παράδειγμα προς μίμηση γίνεται στόχος άλωσης. Κυρίες και κύριοι συνάδελφοι, επ' αφορμή του παρόντος νομοσχεδίου θα πρέπει να έχουμε τον νου μας η χώρα μας να μη γίνει το Ελ Ντοράντο και η Γη της Επαγγελίας για άπαντες τους φαινομενικά και βάσει σχεδίου κατατρεγμένους του κόσμου και συνάμα να μη γίνει το κολαστήριο και η εστία φόβου για τους Έλληνες. Σήμερα ένας Έλληνας πλήττεται βάναυσα από τη διαβίωσή του στην Ελλάδα και, πέραν των άλλων που θα μπορούσαμε να πούμε, εάν θέλει να ασφαλιστεί καλύτερα θα ήταν να είναι Σέρβος, εν προκειμένω. Εάν θέλει να έχει επίδομα, εξασφαλισμένη στέγη και τροφή καλύτερα να ήταν πρόσφυγας ή λαθροεισβολέας. Και αν θέλει να κάνει τουρισμό και διακοπές στην Ελλάδα καλύτερα να πάει στην Αγγλία, στη Γερμανία, στις Σκανδιναβικές χώρες και να έρθει με τσάρτερ από εκεί για να δει οικονομικά και αξιοπρεπώς τις ελληνικές ομορφιές μας. Εμείς ως Ελληνική Λύση εξαρχής λέμε περήφανα πρώτα οι Έλληνες. Λέμε «ναι» σε αυτή τη συμφωνία, υπό το πρίσμα ότι έστω και ένας Έλληνας, που είτε από επιλογή είτε αναγκαστικά βρίσκεται και διαβιεί στο εξωτερικό, θα επωφεληθεί και θα δικαιωθεί από τις διατάξεις της. Σας καλούμε, όμως, κυρίες και κύριοι της Κυβέρνησης - γιατί εμείς θα το κάνουμε - να παρακολουθείτε τη λειτουργικότητα και τη χρησιμότητα αυτής της συμφωνίας που μπορεί να αποτελέσει οδηγό και για άλλες συμφωνίες και, αν χρειαστεί, να κάνετε βελτιώσεις και να εισάγετε εξαιρέσεις, έτσι ώστε να μην υπάρξει καμμία εκμετάλλευση. Σας καλούμε να προστατεύσετε τις Ελληνίδες και τους Έλληνες στην Ελλάδα και το αίσθημα δικαίου, γιατί ό,τι είναι νόμιμο δεν είναι απαραίτητα και ηθικό. Παρ' όλες τις παρατηρήσεις μας, ψηφίζουμε «ναι». Σας ευχαριστώ.
Ευχαριστούμε, κυρία Αθανασίου. Κυρίες και κύριοι συνάδελφοι, έχω την τιμή να σας κάνω δύο ανακοινώσεις. Οι Υπουργοί Εσωτερικών, Οικονομικών, Εξωτερικών και Προστασίας του Πολίτη κατέθεσαν στις 2-12-2019 σχέδιο νόμου: «Διευκόλυνση άσκησης εκλογικού δικαιώματος εκλογέων που βρίσκονται εκτός ελληνικής επικράτειας και τροποποίηση της εκλογικής διαδικασίας». Επίσης, η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Φορολογική μεταρρύθμιση με αναπτυξιακή διάσταση για την Ελλάδα του αύριο». Τον λόγο ζήτησε ο Πρόεδρος της Ελληνικής Λύσης, ο κ. Βελόπουλος. Κύριε Πρόεδρε, έχετε τον λόγο.
Κύριε Πρόεδρε, σας ευχαριστώ πάρα πολύ. Θα ήθελα ξεκινώντας να πω το πολύ απλό ότι οι συμφωνίες με τη Σερβία είναι πάρα πολύ καλές και καλά κάνουμε συμφωνίες και καλά, εν πάση περιπτώσει, συμφωνούμε για ορισμένα βασικά πράγματα. Θα ήθελα από την Κυβέρνηση, όμως, να αντιληφθεί ότι αυτές οι συμφωνίες για διπλώματα οδήγησης και κοινωνική ασφάλιση είναι κάτι το οποίο θα μπορούσε να το κάνει οποιαδήποτε κυβέρνηση, κύριε Υπουργέ. Δεν είναι κάτι πολύ σημαντικό η κύρωση συμφωνίας. Θα μπορούσατε, όμως, να αντιγράψετε τη Σερβία σε βασικά πράγματα που έχει κάνει. Ξέρετε ότι η Σερβία έχει γίνει πόλος ή δέκτης, αν θέλετε, πολλών επενδύσεων κινεζικών εταιρειών, τεράστιων εταιρειών. Το λέω αυτό για να το ακούσουν και μερικοί συνάδελφοι εδώ μέσα. Επίσης, η Σερβία έχει κάνει μια τρομακτική, εκπληκτική συμφωνία με την Ευρασιατική Ένωση και μπορεί ελευθέρως, χωρίς δασμούς, να μεταφέρει τα αγροτικά της προϊόντα σε όλη την Ευρασία, σε μια αγορά εκατόν ογδόντα τριών εκατομμυρίων ανθρώπων. Το λέω αυτό, επειδή είμαστε υπέρ της απόψεως Ελλάδα - Σερβία - συμμαχία - Ορθοδοξία και ομόδοξα κράτη. Όμως, όταν σου ανοίγει τις πύλες της η Ευρασιατική Ένωση, δεν μπορείς εσύ να κλείνεις τα αυτιά σου και τα μάτια σου. Γιατί το λέω αυτό; Γιατί η Ελλάδα είναι η χώρα η οποία έχει επιβάλλει εμπάργκο στη Ρωσία, η Ελλάδα είναι η χώρα η οποία έχει στείλει στρατό εναντίον της Ρωσίας, η Ελλάδα είναι η χώρα η οποία δεν έχει κάνει κανένα άνοιγμα προς την Ευρασιατική Ζώνη για έναν και μόνο λόγο, γιατί δεν το θέλουν οι Αμερικανοί, οι Γερμανοί. Αυτό που με ενοχλεί εμένα, ξέρετε ποιο είναι; Διακατεχόμεθα από μια φοβική συμπεριφορά, ένα φοβικό σύνδρομο σε ό,τι έχει να κάνει με άλλες σχέσεις, με άλλους πόλους, με άλλες χώρες, αν θέλετε. Ο κόσμος μας, κυρίες και κύριοι συνάδελφοι, δεν είναι μονοπολικός. Κάποτε ήταν. Υπήρχε το Pax Americana. Τώρα είναι πολυπολικός. Ας ανοίξουμε, λοιπόν, τους ορίζοντές μας και σε άλλες περιοχές και σε άλλους χώρους. Ξέρετε ότι η συμφωνία της Σερβίας με την Ευρασιατική Ένωση ή Ζώνη λέει το εξής: Το 100% των αγροτικών προϊόντων που παράγονται είναι υποχρεωμένοι να τα απορροφήσει αυτή η Ένωση. Επαναλαμβάνω: το 100%. Αυτό πρέπει να κάνετε, κύριε Υπουργέ, από το να μας φέρνετε τώρα μια κύρωση μιας συμφωνίας για τα διπλώματα οδήγησης. «Να 'χαμε να λέγαμε», λένε και στην περιοχή μου. Όταν σου λέει, λοιπόν, μια Ευρασιατική Ένωση ότι μπορεί να πάρει το 100% των αγροτικών σου προϊόντων, σημαίνει ότι πρέπει να κάνεις κάτι και εσύ. Τα δικά μας αγροτικά προϊόντα, τα ροδάκινα, παραδείγματος χάριν, δεν τα παίρνει η Ρωσία και τα πετάμε. Τα προϊόντα μας, τα λαχανικά, τα πετάμε. Και το χειρότερο είναι ότι κάνουμε και εισαγωγές από άλλες περιοχές. Κύριε Υπουργέ, να πείτε στον κύριο Πρωθυπουργό ότι έχουμε κάνει ένα μοιραίο λάθος στην πολιτική μας. Και το λάθος είναι η μονοδιάστατη εξωτερική πολιτική και αυτό διαφαίνεται από τις τελευταίες εξελίξεις. Θέλω να με ακούσετε, κύριε Υπουργέ, γιατί είστε νέος άνθρωπος και θα το πω ξανά: Για ποιο λόγο να εμπλακεί η Ελλάδα στην περιδίνηση εναντίον της Ρωσίας; Πείτε μου εσείς. Για ποιο λόγο να κάνουμε εχθρό τη Ρωσία, που, εν πάση περιπτώσει, και αυτή βλέποντας τη δική μας περίεργη στάση συνδράμει την Τουρκία; Όμως, πείτε μου ποια είναι η διαφορά της Γερμανίας σε σχέση με τα προβλήματα τα εθνικά μας, της Ρωσίας και των Ηνωμένων Πολιτειών. Πώς μας συμπαραστέκονται όλες οι χώρες αυτές; Καμμία χώρα δεν μας συμπαραστέκεται. Όλοι κοιτούν τα συμφέροντά τους. Ακόμα και ο Μακρόν εσχάτως που έκανε δηλώσεις με τον Τραμπ δεν είναι ότι διαφωνεί για το Σκοπιανό και έθεσε βέτο η Γαλλία για οτιδήποτε, διότι πολύ απλά ο Τραμπ επέβαλε δασμούς στα κρασιά και στα προϊόντα τα γαλλικά και γι' αυτό ο Μακρόν έθεσε βέτο. Και αντί να χαίρεται η Ελλάδα που έθεσε βέτο η Γαλλία για τα Σκόπια, παρακαλεί ο κ. Μητσοτάκης να μη θέσει βέτο. Αυτά είναι ανεπίτρεπτα πράγματα για μια χώρα, η οποία δεν καταλαβαίνει ότι έχει αλλάξει ο κόσμος. Δεν έχουν καταλάβει τα μεγάλα κόμματα του Κοινοβουλίου ότι ο κόσμος έχει αλλάξει. Υπάρχει η Κίνα, υπάρχει η Ρωσία, υπάρχει η Ευρασιατική Ένωση, υπάρχει η Αμερική. Δεν είναι μόνο η Αμερική. Δεν υπάρχει μόνο Αμερική. Καταλάβετέ το. Κάνετε πολυπολικές σχέσεις. Δεν γίνεται αυτό το πράγμα. Τι δουλειά έχει να ανακατευτεί η Εκκλησία της Ελλάδος με το Ουκρανικό Πατριαρχείο; Για ποιο λόγο έπρεπε να ανακατευτεί η Εκκλησία της Ελλάδος και να μπούμε στη μύτη των Ρώσων που χρειαζόμαστε; Πείτε μου εσείς. Γιατί να κάνουμε εχθρούς άλλες χώρες, όταν θα μπορούσαμε να τους κάνουμε φίλους; Είναι απλά πράγματα, τα οποία πρέπει να τα δείτε, γιατί η Σερβία κερδίζει και από τη σχέση της με τη Ρωσία και από τη σχέση της με την Κίνα και από τη σχέση της με την Ευρωπαϊκή Ένωση. Το θέμα είναι η Ελλάδα τι κερδίζει. Μονοπολικές σχέσεις δεν υπάρχουν πλέον, κύριε Κεφαλογιάννη. Και επειδή είμαι από αυτούς που θέλω να πιστεύω ότι το δίκιο είναι δίκαιο στον πλανήτη, θα σας πω κάτι πολύ απλό. Άκουσα τον κ. Δένδια να λέει ότι η παρανομία δεν παράγει δίκιο. Η απάντηση Υπουργού Εξωτερικού στις ιταμές προκλήσεις των Τούρκων ήταν αυτή: «Η παρανομία δεν έχει παραγάγει δίκιο». Αν θέλετε να το παραφράσω, θα πω ότι και η ανοησία δεν παράγει έργο. Δεν υπάρχει δίκιο στον κόσμο που ζούμε. Καταλάβετέ το. Από την εποχή των σπηλαίων, δυστυχώς, δεν υπάρχει δίκιο. Δεν υπήρξε ποτέ. Είναι ο νόμος του ισχυρού, διότι ο ισχυρός προχωρά όσο το επιτρέπει η δύναμή του και ο ανίσχυρος υποχωρεί όσο του επιβάλλει η αδυναμία του. Και αυτό δεν το λέω εγώ. Το λέει ο Θουκυδίδης. Τα λογικές είναι αυτές, κύριε Υπουργέ, να επικαλούμαστε συνεχώς το Διεθνές Δίκαιο; Θα πω κάτι στον Πρόεδρο, τον κ. Αθανασίου, ο οποίος έχει ευαισθησίες. Χθες κατέθεσα μια επιστολή, κύριοι συνάδελφοι. Δεν είμαστε πολλοί εδώ μέσα, αλλά θέλω να την ακούσετε. Λαμβάνει μέρος στη διαδικασία για τα αυτοκίνητα των Βουλευτών, με την οποία έχουμε ενστάσεις εμείς, μια εταιρεία τουρκικών συμφερόντων, η «AVIS». Είναι ανεπίτρεπτο, κύριε Υπουργέ, το ελληνικό Κοινοβούλιο να δίνει χρήματα στην «AVIS», που είναι τουρκικών συμφερόντων εταιρεία. Έστειλα επιστολή στον Πρόεδρο της Βουλής, έστειλα στους Αρχηγούς των Κομμάτων, λέγοντάς τους ότι υπάρχους και άλλες εταιρείες και γιατί να πάρουμε από την «AVIS» αυτοκίνητα που είναι τουρκική εταιρία, τουρκικών συμφερόντων; Είναι δυνατόν να δεχόμαστε τόσες προκλήσεις από τους Τούρκους και εμείς να επιμένουμε να παίρνουμε και να δίνουμε λεφτά στους Τούρκους; Ρωτώ εσάς. Κατηγορούμε τους πολίτες που πηγαίνουν διακοπές στην Κωνσταντινούπολη, στην Ανδριανούπολη και, καλώς ή κακώς, λέμε κάποια πράγματα. Όμως, εδώ το Ελληνικό Κοινοβούλιο πάει να πάρει αυτοκίνητα από τουρκική εταιρεία; Δεν είναι λαϊκισμός, να ξέρετε. Είναι το αυτονόητο, το οποίο μπορεί να κάνει ένας άνθρωπος ως Βουλευτής, να είναι ο σηματοδότης. Αυτό ήταν μια παρένθεση και την έκλεισα. Πάμε τώρα στη δήλωση Μητσοτάκη, ο οποίος Πρωθυπουργός, κύριε Υπουργέ, μου - δεν ξέρω πόσο είστε ικανοποιημένος - είπε το εξής αμίμητο, ότι αν η Τουρκία προκαλέσει, θα βρει απέναντί της την Ευρωπαϊκή Ένωση και όλους τους συμμάχους μας. Κι εγώ αναρωτιέμαι: Η επίκληση του ανίσχυρου είναι «αν μου πάρεις το κουβαδάκι, θα φωνάξω τον μπαμπά μου να σε δείρει»; Αυτό έκανε ο κύριος Πρωθυπουργός; Αυτό είπε, ότι αν μας πειράξετε, θα φέρω τον μπαμπά μου και τον θείο μου που είναι πιο ψηλοί από εμένα να σας δείρει. Μόνοι είμαστε. Δεν μπορείς να επικαλείσαι συμμάχους, οι οποίοι έχουν συγκρουόμενα συμφέροντα με τα δικά σου. Ο Τραμπ έχει συμφέροντα με την Ελλάδα νομίζετε εσείς; Ο Τραμπ έχει τα δικά του συμφέροντα, εξυπηρετεί τη δική του ταξική τακτική. Τι περιμένουμε, λοιπόν; Να μας σώσει ο Τραμπ, η Μέρκελ και όλοι αυτοί; Κάνετε λάθη. Αυτά είναι οικτρά λάθη. Πρέπει να αποκτήσετε γνώση και αυτογνωσία ότι είμαστε μόνοι μας και μόνοι θα παλέψουμε. Πάντα ήμασταν μόνοι μας. Βέβαια, θα σας αναφέρω και το πόσο αλλοπρόσαλλη είναι η Κυβέρνηση σας και μπορεί κάποιοι να δυσανασχετούν, αλλά, δυστυχώς, έτσι είναι, κύριοι συνάδελφοι. Αυτό με τα ΜΟΕ να βγαίνει το Υπουργείο να λέει άλλα ότι σταματάνε τα ΜΟΕ, τα Μέτρα Οικοδόμησης Εμπιστοσύνης. Βγαίνει το Υπουργείο, διαρρέει κάτι και λέμε ότι σταματάνε τα ΜΟΕ. Μετά από δύο ώρες τον αδειάζει ο Πρωθυπουργός. Αυτό είναι Κυβέρνηση; Αυτό είναι τσίρκο. Αυτό, δυστυχώς, είναι τσίρκο και μιλάμε για ένα θέμα μείζονος σημασίας. Δεν είναι κάτι απλό αυτό. Δεν παίζεις με αυτές τις λέξεις ούτε με αυτές τις πράξεις. Δεν γίνεται. Επίσης, εγώ χαίρομαι που ο κ. Τασούλας έκανε κάτι εκπληκτικό. Έμαθε και είπε ότι προσπάθησε να καλέσει τον Πρόεδρο της Βουλής του Χαφτάρ, της Λιβύης. Μακάρι να έλθει εδώ. Εγώ φωνάζω εδώ και μήνες: Βρείτε τα με τον Χαφτάρ, γιατί θα έχουμε προβλήματα. Τα έλεγα εδώ. Φώναζα. Κανείς δεν με άκουγε, εν πάση περιπτώσει. Αν το κάνει ο Πρόεδρος της Βουλής, ο κ. Τασούλας, είμαστε μαζί του, γιατί αυτή η παρουσία αυτού του ανθρώπου είναι το αντίβαρο στην εξωτερική πολιτική της Τουρκίας. Είναι μια διπλωματική κίνηση πολύ έξυπνη. Και είναι έξυπνος ο Πρόεδρος της Βουλής και χαίρομαι γι' αυτό. Όμως, πρέπει να πω ότι άμεσα να διακόψετε τις σχέσεις σας με την άλλη Κυβέρνηση της Λιβύης στην Τρίπολη. Είναι φιλότουρκοι. Είναι εναντίον της Ελλάδος. Κάνουν πράξεις, οι οποίες αντιβαίνουν στο Διεθνές Δίκαιο, όπως το επικαλείστε, αλλά κυρίως στην εθνική μας κυριαρχία. Διακόψτε κάθε σχέση. Το ερώτημά μου - και κλείνω εδώ - και θα το πω έτσι με πολλή συμπάθεια είναι: Αν αύριο το πρωί οι Τούρκοι στείλουν τον Γιαβούζ κάτω από την Κρήτη, τι θα κάνετε; Δεν πρέπει να συγκαλέσει ο Πρωθυπουργός συμβούλιο Προέδρων κομμάτων ή να κάνουμε ένα συμβούλιο εθνικής ασφαλείας; Πείτε ότι αύριο το πρωί οι Τούρκοι κατεβαίνουν κάτω από την Κρήτη μας, κύριε Κεφαλογιάννη. Κρητικός είστε! Κατεβαίνει το πλοίο κάτω από την Κρήτη. Τι θα κάνουμε; Θα αποφασίσει ο Πρωθυπουργός μόνος του για το τι θα κάνει η Ελλάδα; Δεν πρέπει να υπάρχει μια κοινή συμφωνία των Αρχηγών - έστω και διαφωνίες να υπάρξουν - αλλά ένα ενιαίο μέτωπο απέναντι στην τουρκική προκλητικότητα; Δεν πρέπει να υπάρχει μια άλλη άποψη που να λέει ότι όλος ο ελληνικός λαός είναι στοιχισμένος πίσω από αποφάσεις εθνικής κυριαρχίας, ναι ή όχι; Γιατί δεν το κάνετε; Ένα συμβούλιο εθνικής ασφαλείας δεν διαθέτει η χώρα μας! Κλείνοντας - γιατί είναι λίγος ο χρόνος, δυστυχώς - θα πω κάτι στον κ. Σαμαρά, ο οποίος ήρθε ξαφνικά από το πουθενά στο συνέδριό σας, κύριε Κεφαλογιάννη και μίλησε για πατριωτισμό, για λαθρομετανάστες και εισβολείς και τα λοιπά. Κοιτάξτε, εγώ αντιλαμβάνομαι την πρεμούρα, την αγωνία κάποιων να γίνουν Πρόεδροι Δημοκρατίας, να γίνουν κάτι άλλο - δεν με απασχολεί προσωπικά εμένα - αλλά ο κ. Σαμαράς δεν ψήφισε τον αντιρατσιστικό νόμο; Η κυβέρνηση της Νέας Δημοκρατίας δεν ψήφισε τον αντιρατσιστικό νόμο του 2012; Ο Σαμαράς ήταν Πρωθυπουργός! Αυτός τον ψήφισε και σήμερα διώκεται με βάση μια μήνυση που του έγινε για ρατσιστικές δηλώσεις. Δεν μπορώ να καταλάβω, δηλαδή αυτό δεν το καταλαβαίνω, πώς ξαφνικά ξεχνάμε τι κάναμε πριν και λέμε τι κάνουμε μετά. Άλλο τα λόγια, άλλο οι πράξεις! Αν θέλει να γίνει κάποιος Πρωθυπουργός, ας γίνει, Πρόεδρος της Δημοκρατίας, Πρόεδρος της Ταϊβάν, Πρόεδρος της - δεν ξέρω πού θα γίνει - ας γίνει. Δεν μπορεί, όμως, να εκμεταλλεύεται τον πατριωτισμό των Ελλήνων και ξαφνικά, ενώ στηρίζει τη Νέα Δημοκρατία που είναι πολυπολιτισμική, που ο Πρωθυπουργός σας θέλει τον πολυπολιτισμό, να μπολιάσει - λέει, ξέρω εγώ - την Ελλάδα με άλλους πολιτισμούς, να στηρίζει ο Σαμαράς την Κυβέρνηση και μετά να κάνει πατριωτικές δηλώσεις. Αυτά δεν είναι λογικά πράγματα. Βρείτε τα μεταξύ σας γιατί είστε ένα κόμμα, πέντε γραμμές, δέκα απόψεις και δυστυχώς, οδηγείτε την Ελλάδα στον γκρεμό. Ξυπνήστε πριν να είναι αργά, γιατί θα είναι πολύ αργά όχι για εσάς, για την Ελλάδα, δυστυχώς!
Κύριε Πρόεδρε, θα ήθελα τον λόγο.
Να δώσω μία διευκρίνιση μόνο, κύριε Πρόεδρε, ότι τον αντιρατσιστικό νόμο είχα την τιμή να τον εισηγηθώ εγώ ως Υπουργός Δικαιοσύνης. Βάσει αυτού τιμωρείται όποιος κακόβουλα αρνείται τα εγκλήματα πολέμου, τα εγκλήματα κατά της ανθρωπότητος, το Ολοκαύτωμα και βέβαια, όλες τις γενετήσιες διαφορές, το χρώμα και λοιπά. Και έχει και όρους διαφορετικούς, υπάρχει και εξωτερικός όρος του αξιοποίνου, όπως λέμε, που αν δεν συντρέχει αυτός, δεν μπορεί να τιμωρηθεί κάποιος. Απλώς το λέω για διευκρίνιση, για να γίνει αντιληπτό ποιο είναι το πλέγμα των διατάξεων.
Δεν είναι έτσι ακριβώς, είναι και η ισλαμοφοβία!
Ορίστε, κύριε Λιβανέ, έχετε τον λόγο.
Ευχαριστώ, κύριε Πρόεδρε. Εκτιμούμε τον κ. Βελόπουλο που είναι πρωινός και φορτσάτος, αλλά ήθελα να πω ότι στα θέματα της εξωτερικής πολιτικής καλό είναι να είμαστε μετριοπαθείς, σοβαροί. Η Ελλάδα δεν έχει να φοβηθεί τίποτα. Είμαστε σε μία φάση πιο δύσκολη - δεν υπάρχει καμμία αμφιβολία - με την προκλητικότητα, την αντιπαραγωγική προκλητικότητα της Τουρκίας. Από εκεί και πέρα, η εθνική μας πολιτική, η εξωτερική μας πολιτική είναι πολυδιάστατη, είναι ακριβώς το αντίθετο από αυτό το οποίο είπατε. Ο κ. Μητσοτάκης και ο κ. Δένδιας ως ηγέτες αυτής της πορείας νομίζω ότι κάνουν αυτό το οποίο θα έκανε κάθε κυβέρνηση με εθνική αυτοπεποίθηση, όπως η ελληνική και καλύπτουν κάθε ανησυχία του ελληνικού λαού. Οπότε, θα πρότεινα και σε εσάς που έχετε μια αρκετά μεγάλη εμπειρία - παρά το μικρό της ηλικίας σας - να μην ανεβάζουμε τους τόνους και δημιουργούμε θέματα, διότι στο παρελθόν, όταν δημιουργήθηκαν τέτοια θέματα από πολιτικές εξάρσεις, δεν είχαν καλά αποτελέσματα. Πράγματι ο κόσμος μας δεν είναι ο ίδιος που ήταν πριν από μερικά χρόνια. Έχουμε απόλυτη γνώση, γι' αυτό και η πολυδιάστατη ακριβώς εξωτερική πολιτική αυτή τη στιγμή κοιτάει κατά βάση στην οικογένειά μας, στην Ευρωπαϊκή Ένωση και από εκεί παίρνουμε δύναμη. Βεβαίως, θέλουμε να αλλάξουν πολλά εκεί. Κοιτάμε, όπως είδατε τις προηγούμενες μέρες, προς την Κίνα. Έχουμε μια πολύ καλή σχέση με τη Ρωσία. Δεν ξέρω πού το βρήκατε αυτό ότι εμείς θέλουμε να κλείσουμε πόρτες προς τη Ρωσία. Σαφώς η Αμερική είναι ένας σύμμαχός μας παραδοσιακός και δεν θέλουμε να τον αφήσουμε. Αντιλαμβανόμαστε, όμως, ότι βρίσκεται σε μία εξέλιξη και σε μία διαφορετική πορεία αυτή η μεγάλη χώρα. Ως εκ τούτου, νομίζω ότι η σταθερότητα την οποία έχει η Ελλάδα και το κοινό μας εθνικό μέτωπο στο εσωτερικό, το οποίο εξάγεται όταν συζητούμε θέματα εξωτερικής πολιτικής, αλλά και η πάγια θέση μας για τα Δυτικά Βαλκάνια είναι δεδομένα με τα οποία ούτε και εσείς διαφωνείτε. Οπότε, καλό είναι - και δη σε τέτοιου είδους νομοσχέδια σαν και αυτό που συζητάμε σήμερα - να μη σηκώνουμε τους τόνους χωρίς λόγο. Ένα μικρό σχόλιο για τον κ. Σαμαρά: Η παράταξή μας είναι η μεγαλύτερη σε όλη την Ευρώπη. Προφανώς, σε ένα κόμμα το οποίο είναι στο 40% και αυτή τη στιγμή καλύπτει ουσιαστικά τη μεγάλη πλειοψηφία του ελληνικού λαού, δεν υπάρχει περίπτωση να υπάρχει απόλυτη ταύτιση απόψεων στο πλαίσιό του. Ο κ. Σαμαράς εξέφρασε τις απόψεις του, ερμηνεύοντας ένα μεγάλο κομμάτι του ελληνικού λαού. Η ελληνική Κυβέρνηση έχει τη σταθερή πολιτική της. Νομίζω ότι είναι η καλύτερη που μπορούμε να έχουμε σε αυτές τις συνθήκες. Και μέσα σε αυτό το πλαίσιο διεθνοποίησης, αυστηροποίησης και επιτάχυνσης το οποίο ακολουθούμε θεωρούμε ότι καλύπτουμε και τις δικές σας προσωπικές και κομματικές ανησυχίες, αλλά και τις ευαισθησίες και τις ανησυχίες του συνόλου του ελληνικού λαού. Ευχαριστώ.
Κύριε Πρόεδρε, θα ήθελα τον λόγο επί προσωπικού.
Κύριε Πρόεδρε, θέλετε τον λόγο για προσωπικό; Προφανώς όχι για την περίπτωση ότι μίλησε εξυβριστικά, αλλά για αλλοίωση περιεχομένου δηλώσεώς σας;
Κύριε Πρόεδρε, επί προσωπικού θα απαντήσω, όχι για κακή διάθεση.
Να το ακούσουμε πρώτα. Ορίστε, έχετε τον λόγο για ένα λεπτό.
Σας ευχαριστώ πολύ, κύριε Πρόεδρε. Κατ' αρχάς, να ευχαριστήσω τον κ. Λιβανό που είπε ότι είμαι και νέος άνθρωπος. Εν πάση περιπτώσει, λίγο μεγάλος είμαι, αλλά τον ευχαριστώ. Να σας πω, κύριε Λιβανέ, ότι εγώ ξυπνάω πρωί συνήθως κάθε μέρα γιατί εργάζομαι.
Και εγώ το ίδιο.
Δεν μιλάω για εσάς, αναφέρομαι σε κάποιους άλλους οι οποίοι ούτε πρωί ξυπνούν ούτε βράδυ κοιμούνται. Το λέω για να το ξεκαθαρίσουμε, κάθε πρωί πηγαίνω στις επιχειρήσεις μου. Δεύτερον, είπατε ότι τα πάμε καλά με τη Ρωσία. Μάλλον δεν τα πάτε καλά με την αλήθεια - δυστυχώς το λέω αυτό - ως Κυβέρνηση, όχι εσείς. Εμπάργκο επιβάλαμε εμείς στη Ρωσία μαζί με την Ευρωπαϊκή Ένωση, στείλαμε στρατό εναντίον της Ρωσίας. Στην Ουκρανία ανακατευτήκαμε, δυστυχώς και στο Πατριαρχείο και στις κόντρες τους. Οι Ρώσοι μάς έχουν «κόκκινο πανί». Αυτό δεν καταλαβαίνουμε μήπως; Και δεν είναι - επαναλαμβάνω - μόνο δικό σας θέμα, είναι διαρκές, γιατί συνταυτίζεστε με τις επιθετικές πολιτικές του ΝΑΤΟ, εμπλέκεστε με ένα ΝΑΤΟ που πρέπει να διαλυθεί - το λέει και ο Μακρόν - και έχετε ταυτιστεί τελείως με το ΝΑΤΟ, με το δυστύχημα να έχουμε και εμείς τα απόνερα αυτών των επιλογών σας. Όσο, βέβαια, για το εάν εμείς συμφωνούμε με τα Δυτικά Βαλκάνια, διαφωνούμε ριζικά μαζί σας. Ούτε η Αλβανία ανήκει στην Ευρώπη ούτε τα Σκόπια ανήκουν στην Ευρώπη ούτε το Κόσοβο ανήκει στην Ευρώπη. Ανήκουν εκεί που ανήκουν. Πού; Στο ναρκεμπόριο που κάνει ο Ράμα και η παρέα τους! Τελεία και παύλα, αυτή είναι η αλήθεια! Δεν συμφωνούμε καθόλου με την πολιτική σας στα Δυτικά Βαλκάνια. Και κλείνοντας, να σας πω ότι επιμένουμε στο συμβούλιο Αρχηγών για έναν και μόνο λόγο, γιατί θα πείσουμε εκεί τον Πρωθυπουργό ότι πρέπει να κάνει συμβούλιο εθνικής ασφαλείας. Είμαστε η μόνη χώρα που δεν διαθέτει, όπως και συνταγματικό δικαστήριο. Κατά τα λοιπά, μπορείτε να λέτε ό,τι θέλετε για το κόμμα σας και για τον κ. Σαμαρά, απόψεις είναι αυτές, άλλοι είναι πατριώτες, άλλοι το δηλώνουν, άλλοι δεν είναι. Όσο γι' αυτό που είπατε, κύριε Πρόεδρε, υπάρχει το «ισλαμοφοβία», δεν υπάρχει, όμως, το «ελληνοφοβία» μέσα. Βάλτε το «ελληνοφοβία» στον αντιρατσιστικό νόμο ή το «ορθοδοξοφοβία», να πούμε ότι είναι ένας ισομερής νόμος. Έτσι είναι πολύ επιλεκτικός ο νόμος. Όταν λες κάτι για το Ισλάμ, σε πηγαίνουν στο αυτόφωρο. Αν πω κάτι για την ορθοδοξία και βρίσω, δεν πηγαίνω πουθενά. Άρα, λοιπόν, δεν είναι έτσι ακριβώς. Αυτό ανέφερα για τον αντιρατσιστικό νόμο, κύριε Πρόεδρε. Γι' αυτό και ο Δημητράς έχει κάνει βιομηχανία αγωγών και μηνύσεων. Και στον Σαμαρά έχει κάνει και στον Πρωθυπουργό θα κάνει και οπουδήποτε, κάθε μέρα μηνύσεις. Ε, λοιπόν, αυτά λέμε και είναι λογικά. Δεν λέμε κάτι παράλογο.
Τον λόγο έχει ο Κοινοβουλευτικός Εκπρόσωπος του Κινήματος Αλλαγής κ. Κατρίνης.
Ευχαριστώ, κύριε Πρόεδρε. Θέλω να πάρω τον λόγο με αφορμή το ότι συζητάμε μία κύρωση συμφωνίας σε σύμβαση με τη Σερβία σε θέματα ασφαλιστικά, εργασιακά, γιατί μόλις ήρθαμε από τη διαδήλωση της ΟΤΟΕ που έγινε σήμερα το πρωί με αφορμή την αναίτια απόλυση είκοσι τεσσάρων τραπεζικών υπαλλήλων από συγκεκριμένο τραπεζικό ίδρυμα, η οποία είναι πρωτοφανής μετά από δέκα χρόνια κρίσης και με όλη αυτή τη διαδικασία συγχώνευσης τραπεζικών, πιστωτικών ιδρυμάτων. Χωρίς να έχει ανοίξει μύτη, χωρίς να έχουν διακυβευθεί εργασιακά δικαιώματα των υπαλλήλων, τώρα, λίγο πριν, λίγες μέρες πριν έρθει και στη Βουλή το νομοσχέδιο για το σχέδιο «ΗΡΑΚΛΗΣ» που έχει σχέση με την εξυγίανση των τραπεζικών ιδρυμάτων και τα μη εξυπηρετούμενα δάνεια και ενώ τα ίδια τα πιστωτικά ιδρύματα έχουν βγει με αποτελέσματα κερδοφορίας το τελευταίο εξάμηνο, γίνεται αυτή η κίνηση. Θεωρώ ότι θα πρέπει να υπάρχει αποτελεσματική παρέμβαση από την Κυβέρνηση. Ο κ. Μητσοτάκης έναν μήνα πριν, με αφορμή το χρέος των τραπεζών, συναντήθηκε με τους επικεφαλής των τεσσάρων συστημικών τραπεζών. Δεν ξέρω ποιο ήταν το περιεχόμενο της συζήτησης, αλλά φαντάζομαι ότι θα ήταν ενήμερος γι' αυτή την εξέλιξη. Εμείς ως Κίνημα Αλλαγής ήδη εχθές κάναμε συνάντηση με την ΟΤΟΕ. Η Πρόεδρός μας, η Φώφη Γεννηματά, έκανε μια δήλωση ξεκάθαρη ότι καταδικάζει τέτοιου είδους πρακτικές και καλεί την Κυβέρνηση να παρέμβει, αφού ο κ. Μητσοτάκης έχει τέτοιο δίαυλο επικοινωνίας - και πρέπει να έχει - με τους επικεφαλής των ιδρυμάτων, και να ανακαλέσει αυτή την απόφαση. Όσον αφορά αυτά που ακούστηκαν, δεν ξέρω αν ο κ. Λιβανός λέγοντας για τις εξάρσεις του παρελθόντος έκανε αυτοκριτική για τη στάση της Νέας Δημοκρατίας, του κ. Σαμαρά, το 1992, και πώς οδηγηθήκαμε σε όλη αυτή την εξέλιξη της εξωτερικής μας πολιτικής και τη διαχείριση με την κατάληξη τώρα.
Στα Ίμια αναφερόμουν.
Δεν ξέρω για τι μιλούσατε. Εμείς έχουμε ζητήσει να γίνει σύγκληση του Συμβουλίου των Πολιτικών Αρχηγών. Το έχει ζητήσει η Φώφη Γεννηματά. Νομίζουμε ότι η συγκυρία είναι πολύ κρίσιμη και απαιτεί πλέον σε κορυφαίο πολιτικό επίπεδο να χαραχθεί ενιαία γραμμή. Όμως δεν μπορούμε να παραγνωρίσουμε ότι και σε αυτή την εξέλιξη, στην οποία βλέπουμε τώρα να υπάρχει μία κινητικότητα σε διπλωματικό και κορυφαίο πολιτικό επίπεδο, η Κυβέρνηση, όπως και η προηγούμενη, έδειξε ολιγωρία στο θέμα της οριοθέτησης της ΑΟΖ με τις γειτονικές χώρες, στο θέμα των κινήσεων της Τουρκίας, στην προκλητικότητα της Τουρκίας. Και δεν το λέμε εμείς αυτό, κύριε Λιβανέ. Στις 22 Ιουλίου ο Βουλευτής σας ο κ. Συρίγος, έχει αρθρογραφήσει συγκεκριμένα για τη στρατηγική σημασία της συμφωνίας Λιβύης - Τουρκίας και τους κινδύνους που εγκυμονεί. Τέσσερις μήνες πριν, ακριβώς γι' αυτό το θέμα. Και έρχεται, λοιπόν, αφού αυτό γίνεται πράξη ο Υπουργός Εξωτερικών να βρει αντανακλαστικά, να πάει στην Αίγυπτο - ορθώς το κάνει - κατόπιν εορτής, να κάνει διάβημα διαμαρτυρίας, να ζητήσει από τον Λίβυο πρέσβη να τον ενημερώσει, με τον κίνδυνο της απέλασης. Σωστές κινήσεις, αλλά κατόπιν εορτής, όμως. Για να μη βρεθούμε πάλι αντιμέτωποι με ανάλογα περιστατικά και καταστάσεις νομίζω ότι θα πρέπει να υπάρχει και μια ενημέρωση και μια χάραξη σε κορυφαίο πολιτικό επίπεδο για την εξωτερική πολιτική.
Αφού υπάρχει αίτημα, θα το εξετάσει ο κύριος Πρωθυπουργός και φαντάζομαι ότι θα σας απαντήσει.
Κύριε Πρόεδρε, θα ήθελα τον λόγο.
Μίλησε ο Πρόεδρος της Ελληνικής Λύσης, οπότε δεν μπορείτε να μιλήσετε. Άλλος Κοινοβουλευτικός Εκπρόσωπος δεν ζήτησε τον λόγο. Κυρία Υπουργέ, έχετε τον λόγο.
Δύο λεπτά, κύριε Πρόεδρε. Δεν θέλω παραπάνω. Πιο πολύ πήρα τον λόγο για να γυρίσω τη συζήτηση στον σκοπό της σημερινής συνεδρίασης, ο οποίος είναι η κύρωση της συμφωνίας στον τομέα της κοινωνικής ασφάλισης. Ακούω τις ανησυχίες τόσο του Κομμουνιστικού Κόμματος Ελλάδας όσο και της Ελληνικής Λύσης. Θέλω, όμως, να θυμίσω ότι η συγκεκριμένη κύρωση δεν φέρνει στο τραπέζι εν γένει τη σύγκριση των δύο συστημάτων κοινωνικής ασφάλισης Ελλάδας και Σερβίας και πόσω μάλλον δεν φέρνει μία γενικότερη σύγκριση της οικονομίας και της οικονομικής πορείας των δύο κρατών.
Την έφερε χθες στην επιτροπή ο κύριος Υπουργός.
Αυτό που λέω είναι ότι δεν έφερε μία σύγκριση της οικονομίας της Ελλάδας και της Σερβίας, όπως επίσης δεν έφερε και μία σύγκριση των κινεζικών επενδύσεων στη χώρα μας, πόσω δε μάλλον των διμερών εμπορικών σχέσεων και συμφωνιών που μπορεί να κάνει η Ελλάδα, όπως η Σερβία, με άλλες χώρες, στο πλαίσιο της Ευρωπαϊκής Ένωσης. Είναι, λοιπόν, μία συμφωνία η οποία έχει εξασφαλίσει μια ευρεία συναίνεση από τα κόμματα του Κοινοβουλίου με ένα κράτος με ιστορικούς και πολύ κοντινούς δεσμούς, με μία χώρα σαν τη Σερβία. Οπότε νομίζω ότι πρέπει να φύγουμε από μία συζήτηση για τη διασύνδεση των συστημάτων και μέσω της σύγκρισης των δύο ασφαλιστικών συστημάτων Ελλάδας και Σερβίας και πόσω δε μάλλον των οικονομιών των δύο κρατών. Ας μην μιλάμε για κινεζικές επενδύσεις και ας μην μιλάμε για διμερείς εμπορικές συμφωνίες στις οποίες η Ελλάδα ως μέλος της Ευρωπαϊκής Ένωσης δεν μπορεί παρά να ακολουθήσει το Ενωσιακό Δίκαιο. Η συμφωνία αυτή στηρίζεται σε τέσσερις βασικούς άξονες, σε τέσσερις βασικές κοινωνικοασφαλιστικές αρχές: Πρώτον, την ισότητα μεταχείρισης και στα δύο κράτη των προσώπων που εμπίπτουν στη συμφωνία αυτή. Δεύτερον, τον συνυπολογισμό των περιόδων ασφάλισης και διαμονής για τη θεμελίωση του συνταξιοδοτικού δικαιώματος και στις δύο χώρες. Τρίτον, τον αναλογικό επιμερισμό των παροχών. Τέταρτον, την ελεύθερη μεταφορά των παροχών στο κράτος διαμονής του δικαιούχου. Βάσει αυτών των τεσσάρων στοιχείων αυτό που βλέπουμε εμείς ως Κυβέρνηση είναι ότι υπάρχει εξασφαλισμένη μία ευρεία συναίνεση επί της συμφωνίας και δη με ένα κράτος σαν τη Σερβία, με το οποίο όλοι αναγνωρίζουμε τους ιστορικούς, πολιτικούς και οικονομικούς δεσμούς που μας συνδέουν τις τελευταίες δεκαετίες. Ευχαριστώ.
Ευχαριστώ, την κυρία Υπουργό. Κηρύσσεται περαιωμένη η συζήτηση επί της αρχής και επί των άρθρων του σχεδίου νόμου του Υπουργείου Εργασίας και Ασφαλιστικών Υποθέσεων: «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Σερβίας στον τομέα της Κοινωνικής Ασφάλισης και του Διοικητικού Κανονισμού Εφαρμογής της». Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά. Σας επισημαίνουμε ότι η ψηφοφορία περιλαμβάνει την αρχή του νομοσχεδίου, το άρθρο πρώτο, το ακροτελεύτιο άρθρο, καθώς και το σύνολο του νομοσχεδίου. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε ως τη λήξη της ψηφοφορίας. Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης, θα εμφανιστούν στις οθόνες της Αίθουσας και έχουν ως εξής:
Συνεπώς το σχέδιο νόμου του Υπουργείου Εργασίας και Κοινωνικών Υποθέσεων: «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Σερβίας στον τομέα της Κοινωνικής Ασφάλισης και του Διοικητικού Κανονισμού Εφαρμογής της» έγινε δεκτό ομόφωνα σε μόνη συζήτηση επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση. Εισερχόμαστε στη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Σερβίας για την αμοιβαία αναγνώριση των αδειών οδήγησης». Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας. Συμφωνεί το Σώμα;
Το Σώμα συμφώνησε. Υπάρχει κάποιος συνάδελφος που θέλει να λάβει τον λόγο;
Ναι, κύριε Πρόεδρε.
Τον λόγο έχει ο κ. Κατσώτης, λόγω της επιφύλαξης που έχει το ΚΚΕ.
Ευχαριστώ, κύριε Πρόεδρε. Πολύς λόγος έγινε και στην επιτροπή, αλλά και σήμερα εδώ για τις σχέσεις των δύο χωρών, της Ελλάδας και της Σερβίας, που ως γνωστόν, αυτές δυνάμωσαν την περίοδο που το ΝΑΤΟ βομβάρδιζε τη χώρα, σκορπίζοντας το θάνατο. Βεβαίως, ως ΚΚΕ είμαστε υπέρ των αμοιβαίων και επωφελών σχέσεων των δύο λαών. Οι διακρατικές συμφωνίες για επιμέρους ζητήματα συμβάλλουν σε αυτό. Όμως, οι σχέσεις των δύο χωρών γενικά δεν συμπίπτουν με τις σχέσεις των δύο λαών. Η σχέση που επιδιώκεται να αναπτυχθεί από τις αστικές τάξεις, είναι στα πλαίσια των έντονων ανταγωνισμών, που αναπτύσσονται στην περιοχή και τις επιδιώξεις της Ευρωπαϊκής Ένωσης, του ΝΑΤΟ, των ΗΠΑ να σύρουν στο άρμα τους τη Σερβία για να αποκοπεί από την επιρροή της Ρωσίας. Η προηγούμενη κυβέρνηση του ΣΥΡΙΖΑ, καθώς και η σημερινή της Νέας Δημοκρατίας ως σημαιοφόροι προωθούν τους ιμπεριαλιστικούς σχεδιασμούς στην περιοχή με τις τριμερείς, τις διμερείς και διάφορες άλλες επαφές, ενισχύουν τους ανταγωνισμούς και τις αντιθέσεις. Είπε ο Υπουργός στην Επιτροπή ότι ενόψει της ενσωμάτωσης της Σερβίας στην Ευρωπαϊκή Ένωση, προωθούμε ένα μεγάλο φάσμα συνεργασιών. Το ΝΑΤΟ και η Ευρωπαϊκή Ένωση δεν είναι δυνάμεις σταθερότητας και ασφάλειας. Η πορεία μέχρι τώρα το αποδεικνύει. Βέβαια, υπάρχει το παράδειγμα της Σερβίας, που γι' αυτήν σήμερα συζητούμε. Η προκλητικότητα της Τουρκίας σε ίσες αποστάσεις στην αμφισβήτηση των κυριαρχικών δικαιωμάτων της χώρας μας, πείθει και τους πιο ευρωλάγνους και τους πιο νατολάγνους ότι αυτοί δεν έχουν καμμία σχέση με τη σταθερότητα και την ασφάλεια. Η πρόσδεση της Σερβίας, όπως και κάθε χώρας, στους ιμπεριαλιστικούς οργανισμούς δεινά θα φέρει και φέρνει στους λαούς, που πρέπει να δυναμώσει ο αγώνας τους ενάντια στα επικίνδυνα σχέδια. Η παρούσα σύμβαση έχει άλλο χαρακτήρα; Με την κύρωσή της αντιμετωπίζεται το πρόβλημα της αναγνώρισης των αδειών οδήγησης, που αντιμετωπίζουν ως πρόβλημα οι μετανάστες εργαζόμενοι και των Σέρβων στη χώρα μας και των Ελλήνων. Ειπώθηκε βεβαίως, στην επιτροπή το θέμα της οδικής ασφάλειας. Αυτό αφορά συνολικά τον λαό, που κατοικεί στη χώρα μας, αλλά και γείτονα χώρα. Είναι ένα μεγάλο ζήτημα, το έχουμε συζητήσει πάρα πολλές φορές στην επιτροπή. Ωστόσο, ακόμα δεν έχει έρθει το σχέδιο νόμου. Ο Υπουργός είπε ότι εντός των επόμενων ημερών ή μηνών θα έρθει το σχέδιο νόμου και θα συζητηθεί στην επιτροπή.
Εντός μηνών.
Μηνών. Βέβαια, ο Υπουργός δεν απάντησε στην επιτροπή. Συνολικά, οι Υπουργοί της Κυβέρνησης αποφεύγουν να συζητήσουν για τις οδικές μεταφορές, για το τι καθεστώς εργασίας των εργαζομένων συνολικά υπάρχει σε αυτές, που απασχολούν πολλούς εργαζόμενους, που είναι πολλές ώρες στο τιμόνι και βέβαια, προκαλούν πολλά δυστυχήματα στους δρόμους. Καθημερινά θρηνούμε τέτοια θύματα. Πιστεύουμε ότι αυτό είναι ένα μεγάλο θέμα. Δεν συζητείται, γιατί αφορά τους επιχειρηματικούς ομίλους. Ωστόσο, έχετε μεγάλη ευθύνη, που δεν το αγγίζετε. Παρ'όλο που υπάρχουν κανονισμοί, αυτοί δεν τηρούνται, δεν ελέγχονται από τις υπηρεσίες, που πρέπει να ελέγχουν αν πράγματι πληρούνται όλα τα ωράρια των εργαζομένων. Και όλα αυτά, προκειμένου να αποφεύγονται τροχαία εγκλήματα. Συμφωνούμε με την κύρωση της συμφωνίας για την αναγνώριση αδειών οδήγησης Ελλάδας και Σερβίας και ψηφίζουμε «ναι».
Ευχαριστώ. Τον λόγο έχει ο κύριος Υπουργός.
Ευχαριστώ, κύριε Πρόεδρε. Για λίγο θα μιλήσω. Απλώς, πρέπει να ακουστούν στην Ολομέλεια κάποια πράγματα για την κύρωση της συμφωνίας, την οποία σήμερα συζητάμε. Θα κάνω ξανά μια αναφορά για τους διαχρονικούς δεσμούς, που έχουμε με την φίλη χώρα, τη Σερβία, τη Σερβική Δημοκρατία. Νομίζω ότι όλες οι πτέρυγες της Βουλής συμφώνησαν σε αυτό. Νομίζω επίσης, ότι ακούστηκαν και αντίστοιχες αναφορές και κατά την ψήφιση της προηγούμενης συμφωνίας. Δεν θα αναφερθώ στα ζητήματα, τα οποία έθιξε ο κ. Βελόπουλος. Νομίζω απάντησε ο Κοινοβουλευτικός μας Εκπρόσωπος. Αυτό, όμως, το οποίο μπορώ να σας πως είναι ότι η Κυβέρνηση σε όλους τους τόνους, σε όλα τα φόρα και σε όλα τα επίπεδα, όσον αφορά το θέμα της τουρκικής προκλητικότητας, έχει απαντήσει. Θυμίζω ότι ο Πρωθυπουργός, κατά την πρόσφατη επίσκεψή του στη Ρώμη, έθεσε το ζήτημα στον ομόλογό του Ιταλό Πρωθυπουργό. Είχε τηλεφωνική επικοινωνία επίσης με τον Γάλλο Πρόεδρο και επίσης στην επίσκεψή του στη Μαδρίτη έθεσε το ίδιο ζήτημα. Αντιστοίχως, ο Υπουργός Εξωτερικών κ. Δένδιας ενήργησε αμέσως σε πάρα πολλές περιπτώσεις, όπως για παράδειγμα, κατά την επίσκεψή του στην Αίγυπτο, όπου με τον ομόλογό του Υπουργό Εξωτερικών συζήτησαν τα θέματα της επιτάχυνσης, όσον αφορά την ανακήρυξη ΑΟΖ μεταξύ Ελλάδας, Αιγύπτου και Κύπρου. Αντιλαμβάνεστε, λοιπόν, ότι όλες αυτές οι ενέργειες και σε συνδυασμό με τις ενέργειες τις οποίες έχει κάνει ο μόνιμος αντιπρόσωπος μας στις Βρυξέλλες, όπου ενημέρωσε την Ύπατη Αρμοστή για την εξωτερική πολιτική, κ. Μογκερίνι, συνθέτουν ένα πλέγμα ενεργειών όπου στην ουσία η ελληνική Κυβέρνηση ενήργησε έναντι αυτών των προκλήσεων. Το λέω αυτό για να μην υπάρχει καμμία αμφιβολία. Τώρα, όσον αφορά τις υπόλοιπες συζητήσεις μπορεί να γίνουν σε διάφορα επίπεδα εντός της ελληνικής επικράτειας. Για παράδειγμα, άκουσα διάφορα αιτήματα από την πλευρά τόσο του Κινήματος Αλλαγής όσο και του ΣΥΡΙΖΑ για τη σύγκληση του Εθνικού Συμβουλίου Εξωτερικής Πολιτικής. Είναι κάτι το οποίο θα το δούμε και στην πορεία. Πάντως ξέρω ότι ο Υπουργός Εξωτερικών κ. Δένδιας ενημέρωσε όλους τους εκπροσώπους των κομμάτων για τις πρόσφατες εξελίξεις και νομίζω ότι κανείς δεν μπορεί να ισχυριστεί ότι έχει μείνει ανενημέρωτος. Ας έλθουμε και στα της συμφωνίας. Ξέρετε πολύ καλά ότι από τον Ιούλιο του 2017 έχει υπογραφεί αυτή η συμφωνία μεταξύ Ελλάδας και Σερβίας για την αμοιβαία αναγνώριση των αδειών οδήγησης. Με το παρόν σχέδιο νόμου στην ουσία επιδιώκεται η νομοθετική κύρωση της συμφωνίας αυτής, προκειμένου να τεθεί σε ισχύ και να εκδοθεί μάλιστα υπουργική απόφαση, όσον αφορά τις αναλυτικές διαδικασίες για τη μετατροπή των σερβικών αδειών οδήγησης και τα δικαιολογητικά τα οποία απαιτούνται για την έκδοση ή την επιστροφή των ελληνικών αδειών οδήγησης, έτσι ώστε οι κάτοχοι των σερβικών αδειών οδήγησης που έχουν αποκτήσει τη συνήθη διαμονή τους στην Ελλάδα, να μπορούν να τις μετατρέψουν σε ελληνικές. Όπως είπα και στην επιτροπή, το προσχέδιο της υπουργικής απόφασης είναι ήδη έτοιμο. Υπενθύμισα δε ότι τόσο η Ελλάδα όσο και η Σερβία έχουν κυρώσει τη σύμβαση της Βιέννης για την οδική κυκλοφορία του 1968, σύμφωνα με την οποία όλα τα συμβαλλόμενα μέρη αναγνωρίζουν για οδήγηση στο έδαφός τους υπό προϋποθέσεις τις εσωτερικές, δηλαδή τις εθνικές και τις διεθνείς άδειες οδήγησης, έως ότου το έδαφος αυτό καταστεί ο συνήθης τόπος διαμονής του κατόχου τους, δηλαδή, αφορά τουρίστες και διερχόμενους οδηγούς από τις χώρες αυτές. Προκειμένου μάλιστα να βελτιωθεί η οδική ασφάλεια και να διευκολυνθεί η οδική κυκλοφορία στο έδαφος της Ελληνικής Δημοκρατίας αλλά και της Δημοκρατίας της Σερβίας, οι δύο χώρες αποφάσισαν να προχωρήσουν στη σύναψη της συμφωνίας για την αμοιβαία αναγνώριση των αδειών οδήγησης που εισέρχονται στις χώρες αυτές. Και η αναγνώριση αυτή των αδειών οδήγησης αφορά άδειες που έχουν χορηγηθεί από τις χώρες αυτές και των οποίων οι κάτοχοι επιθυμούν να εγκατασταθούν στην επικράτεια της άλλης χώρας. Έτσι, με την αμοιβαία αναγνώριση των αδειών οδήγησης, όλοι οι πολίτες που έχουν τη συνήθη διαμονή τους στο έδαφος ενός από τα δυο κράτη, είτε την προσωρινή διαμονή τους στο έδαφος της Δημοκρατίας της Σερβίας, μπορούν πλέον να αποκτήσουν μέσω της ανταλλαγής άδεια οδήγησης της χώρας που διαμένουν, χωρίς την υποχρέωση θεωρητικής και πρακτικής εξέτασης. Μάλιστα, στην άδεια οδήγησης θα καταχωρούνται όλες οι κατηγορίες, πλην των εθνικών κατηγοριών που δεν αναγνωρίζονται ούτε με την οδηγία 2006/126 και αφορά τις άδειες οδήγησης στην Ευρωπαϊκή Ένωση. Είπαμε και στην επιτροπή, κυρίες και κύριοι συνάδελφοι, ότι σκοπός της συμφωνίας είναι να βοηθήσει τους πολίτες των δυο κρατών να αποκτήσουν άδεια οδήγησης στη χώρα που ζουν, προσκομίζοντας μόνο ιατρικά πιστοποιητικά υγείας και ακολουθώντας αντίστοιχη διαδικασία, παρόμοια με αυτήν που εφαρμόζεται στην ανταλλαγή αδειών οδήγησης που έχουν χορηγηθεί από κράτη - μέλη της Ευρωπαϊκής Ένωσης με ελληνικές άδειες και, βεβαίως, είπαμε ότι οποιαδήποτε άλλη διαφορά προκύψει μέσα απ' αυτήν την συμφωνία θα επιλύεται μέσω της διπλωματικής οδού. Θέλω να κάνω δύο πολύ σύντομες παρατηρήσεις πάνω σ' αυτά που άκουσα και από τον συνάδελφο του Κομμουνιστικού Κόμματος. Όπως είπα προηγουμένως, πράγματι στους επόμενους δυο μήνες θα φέρουμε και το σχέδιο νόμου για τις άδειες οδήγησης. Θα είμαστε εντός του χρονοδιαγράμματος που είχαμε θέσει στην επιτροπή, που είχαμε πει ότι τρεις έως έξι μήνες θα είναι το έργο της επιτροπής. Ήδη, υπάρχει μια πρώτη σκέψη, ένας σκελετός. Από εκεί και πέρα, όπως είπα και στην επιτροπή, όλα τα κόμματα θα έχουμε την ευκαιρία να διαβουλευτούμε είτε στην Επιτροπή Οδικής Ασφάλειας είτε εάν κάνουμε μια συζήτηση στην Επιτροπή Παραγωγής και Εμπορίου, βεβαίως μαζί και με όλους τους φορείς, οι οποίοι είναι αρμόδιοι και μπορούν να συνεισφέρουν με τις γνώσεις τους στο συγκεκριμένο ζήτημα. Κύριε συνάδελφε, για το καθεστώς που είπατε σε σχέση με τις οδικές μεταφορές και το θέμα της εργασίας, αντιλαμβάνεστε, πέραν από το ότι είναι αντικείμενο άλλου Υπουργείου το θέμα των εργασιακών θέσεων, ότι εμείς ως Υπουργείο Μεταφορών θέτουμε το πλαίσιο και νομίζω ότι όσον αφορά το κομμάτι των οδικών μεταφορών και όχι μόνο είναι ένα πλαίσιο, το οποίο προσπαθούμε να είναι όσο γίνεται περισσότερο και φιλεργατικό, αλλά κυρίως να ενισχύει και τις επιχειρήσεις, γιατί δεν πρέπει να ξεχνάτε ότι όταν μιλάμε για οδικές μεταφορές, μιλάμε για επιχειρήσεις του ενός ατόμου ή ενδεχομένως των δυο ατόμων. Δεν μιλάμε, δηλαδή, για μεγάλες επιχειρήσεις, δεν μιλάμε για πολυεθνικούς ομίλους και δεν μιλάμε σίγουρα για τέτοιου είδους ζητήματα, που είναι ενδεχομένως σε κάποιους άλλους κλάδους. Ευχαριστώ πολύ.
Ευχαριστώ, κύριε Υπουργέ. Κηρύσσεται περαιωμένη η συζήτηση επί της αρχής και επί των άρθρων του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Σερβίας για την αμοιβαία αναγνώριση των αδειών οδήγησης». Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά. Θέλω να επισημάνω ότι η ψηφοφορία περιλαμβάνει την αρχή του νομοσχεδίου, το άρθρο πρώτο, το ακροτελεύτιο άρθρο, καθώς και το σύνολο του νομοσχεδίου. Αφού καταχωρίσετε την ψήφος σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Υποδομών και Μεταφορών: «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Σερβίας για την αμοιβαία αναγνώριση των αδειών οδήγησης» έγινε δεκτό ομοφώνως, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, η Βουλευτής του Νομού Αχαΐας της Νέας Δημοκρατίας κ. Χριστίνα Αλεξοπούλου ζητεί άδεια ολιγοήμερης απουσίας στο εξωτερικό από τις 15 Δεκεμβρίου 2019 έως τις 18 Δεκεμβρίου 2019, διότι θα βρίσκεται στη Γερμανία ως επικεφαλής αποστολής. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Επίσης, η Βουλευτής της Νέας Δημοκρατίας κ. Στεργιανή Μπίζιου ζητεί άδεια ολιγοήμερης απουσίας στο εξωτερικό από τις 6 Δεκεμβρίου 2019 έως τις 9 Δεκεμβρίου 2019 για να παρευρεθεί στις Βρυξέλλες. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 10.13΄ λύεται η συνεδρίαση για αύριο, ημέρα Πέμπτη 5 Δεκεμβρίου 2019 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Φορολογική μεταρρύθμιση με αναπτυξιακή διάσταση για την Ελλάδα του αύριο».